PÁLYÁZATI FELHÍVÁS

Nagykőrös Város Önkormányzata pályázatot hirdet

„Tehetséggondozást Kiszélesítő Ösztöndíj” címmel

a 2021/2022. tanévre

a kiemelkedően tehetséges általános- és középiskolás tanulók részére

Pályázók köre: a nappali tagozaton, államilag elismert oktatási intézményben alapfokú vagy középfokú tanulmányokat folytató tanulók.

Feltételek:

* Nagykőrösön állandó lakóhely, állandó lakóhely hiányában tartózkodási hely,
* a pályázat benyújtását megelőző tanévben a pályázó tanulmányi eredményében legfeljebb négy jó érdemjegy szerepel, és jó érdemjegynél rosszabb érdemjegy nem,
* példás vagy jó magatartás és szorgalom.

A pályázati adatlaphoz csatolni kell:

* a tárgyévre szóló iskolalátogatási vagy tanulói jogviszony igazolást,
* a pályázó előző tanév végi tanulmányi eredményéről igazolás (bizonyítvány másolat vagy oktatási intézmény igazolása a tanulmányi eredményről),
* az oktatási intézmény belső rendjére tekintettel legalább a pályázó osztályfőnökének írásbeli ajánlását, különös figyelemmel a tanórán kívüli tevékenységre, segítőkészségre, önképzésre, tanulmányi és művészeti versenyeken való részvételre,
* a pályázó lakcímkártyájának fénymásolatát,
* adatvédelmi nyilatkozatot.

A pályázat elbírálásának szempontjai:

* a pályázó tanulmányi eredménye,
* a szakminisztériumok által hivatalosan meghirdetett vagy támogatott felmenő rendszerű tanulmányi, szakmai versenyen való részvétel, elért egyéni helyezés,
* a pályázó oktatási intézményének éves munkatervében szereplő tanulmányi, szakmai versenyen való részvétel, elért egyéni helyezés,
* egyéb tanulmányi, szakmai versenyeken való részvétel, elért egyéni helyezés.

Az ösztöndíj mértéke

* alapfokú tanulmányokat folytató tanulók esetében a minimálbér 8 %-a (13 392 Ft/hó),
* középfokú tanulmányokat folytató tanulók esetében a minimálbér 10 %-a (16 740 Ft/hó).

Az ösztöndíj egy tanítási év szorgalmi időszakára (10 hónap) szól.

A pályázatot személyesen vagy postai úton 2021. szeptember 15. napjáig lehet benyújtani Nagykőrös Város Önkormányzat Polgármesteréhez (2750 Nagykőrös, Szabadság tér 5.).

Pályázni a pályázati adatlap benyújtásával, az abban meghatározott dokumentumok és az adatvédelmi nyilatkozat csatolásával lehet. A pályázati eljárásban a pályázati dokumentumokkal kapcsolatos hiánypótlásra sem formai, sem tartalmi szempontból nincs lehetőség.

Az adatkezelésre vonatkozó hatályos jogszabályokra figyelemmel Nagykőrös Város Önkormányzat honlapján ([www.nagykoros.hu](http://www.nagykoros.hu)) megismerhető az általános adatkezelési tájékoztató, és letölthető a benyújtandó adatvédelmi nyilatkozat.

A beérkezett pályázatokat Nagykőrös Város Önkormányzat Emberi Erőforrások Bizottsága véleményezi és terjeszti a Képviselő-testület elé.

Nagykőrös, 2021. május 31.

 *Dr. Czira Szabolcs s.k.*

 *polgármester*